
____________.2008.a nr ___ 

Narva linna jäätmevaldajate registri pidamise põhimäärus
Määrus kehtestatakse Kohaliku omavalitsuse korralduse seaduse § 22 lõike 2, Jäätmeseaduse § 69 lõike 3 alusel. 
1. peatükk

ÜLDSÄTTED

§ 1.  Registri eesmärk ja nimi 

(1) Narva linna jäätmevaldajate register (edaspidi register) on piiratud kasutusega register, mille asutamise ja kasutusele võtmise eesmärgiks on jäätmeseadusega pandud kohustuste täitmiseks, eelkõige jäätmehoolduse kavandamiseks ja korraldamiseks, registreerida omavalitsuse territooriumil olevad jäätmevaldajad ning nendega seotud jäätmetekkekohad erinevate jäätmeliikide lõikes ning saada ülevaade jäätmetekkekohale paigaldatud jäätmemahutitest, veo mahtudest ning jäätmevedaja ja jäätmevaldaja esindajate vahel sõlmitud lepingutest.
(2) Registri ametlik nimi on Narva linna jäätmevaldajate register – lühendatult NJVR.
§ 2.  Registri pidamise põhimõtted
(1) Registrit peetakse vastavalt Jäätmeseaduse, Isikuandmete kaitse seaduse, Avaliku teabe seaduse, muude EV  õigusaktide ning käesoleva põhimääruse sätetele.

 (2) Register on piiratud kasutusega register, seda peetakse elektrooniliselt infotehnoloogilise andmebaasina.                
2. peatükk

REGISTRI OMANIK JA ORGANISATSIOON 

§ 3.  Omanik ja asutaja
(1) Registri omanik on Narva  linn.

(2) Registri asutaja on Narva  Linnavolikogu.

§ 4.  Vastutav töötleja
(1) Registri vastutava töötleja õiguste teostaja (edaspidi vastutav töötleja) on Narva Linnavalitsuse Linnavara- ja Majandusamet (edaspidi Linnavara- ja Majandusamet). 
(2) Vastutav töötleja registri pidamisel:

1) vastutab registri pidamise seaduslikkuse eest;

2) korraldab registri pidamist reguleerivate õigusaktide eelnõude ning registri pidamiseks vajalike kordade jm dokumentatsiooni koostamist ja kehtestamist;

3)  korraldab andmevahetuse andmeesitajatega;

4) korraldab ja juhib registri pidamist;

5) volitab ametnikud ja andmete sisestaja ning määrab nende ülesanded ning vastutava töötleja õigused ning kohustused;
6) tagab algandmete ja andmeuuenduste sisestamise ning edastamise registrisse;

7) lahendab registri pidamisel tekkinud probleeme;

8) teostab muid seadustest, teistest õigusaktidest ning põhimäärustest tulenevaid ülesandeid.

§ 5 Volitatud töötleja 

Registri volitatud töötleja õiguste teostaja (edaspidi volitatud töötleja) on keskonnateenistus.
(1) Volitatud töötleja registri pidamisel:

1) sisestab andmed  registrisse ning uuendab nimetatud andmeid;

2) vastutab registrisse edastatud andmete ajakohasuse ja õigsuse eest;

3) täidab vastutava töötleja korraldusi registri pidamisel;

4) teostab muid seadustest, teistest õigusaktidest ning põhimäärusest tulenevaid ülesandeid.

§ 6.  Registriandmete esitaja

(1) Registriandmete esitaja on iga jäätmevedaja  jäätmeveo piirkonnas (edaspidi veopiirkonnas), kus tal on ainuõigus korraldatud jäätmeveoga hõlmatud olmejäätmete vedamiseks.

(2) Andmete registrisse üleandmise kord ja tähtajad sätestatakse ainuõigust omavate jäätmevedajatega sõlmitud linna ja vedaja vahelises lepingus.  

(3) Jäätmeveopiirkonnas eri- või ainuõigust omavale ettevõttele lisatasu andmete esitamise eest ei maksta. 

 3. peatükk
REGISTRI ÜLESEHITUS JA ANDMED
§ 7.  Registri ülesehitus
(1) Registrit peetakse  infotehnoloogilise andmebaasina ja andmeid töödeldakse registri pidamiseks välja töötatud tarkvaraga.
(2) Andmefailid on digitaalsel andmekandjal, kuhu sisestatakse kõik registrisse kantavad andmed.
§ 8.  Veopiirkonna andmed
Narva linnas korraldatud jäätmeveoga hõlmatud veopiirkondade kohta sisestatakse registrisse:

1) veopiirkonna number ja nimetus;

2) omavalitsuse kood;

3) veopiirkonna kood;

4) veopiirkonna kirjeldus (tänavatega piirnevus);

§ 9.  Jäätmevedaja andmed

Narva linnas korraldatud jäätmeveoga hõlmatud veopiirkondades ainuõigust omavate jäätmevedajate kohta kantakse registrisse:

1) jäätmevedaja nimi;

2) aadress;

3) registrikood;

4) kontaktisiku nimi;

5) kontakttelefon;

6) veopiirkonna number ja nimetus, kus vedaja ainuõigust omab;

§ 10.  Jäätmevaldaja andmed
(1) Narva linna haldusterritooriumil elavate või asuvate jäätmevaldajate kohta, kes loetakse liitunuks korraldatud jäätmeveoga  Jäätmeseaduse § 69 lg 1 alusel, kantakse registrisse järgmised andmed:

1) jäätmevaldaja nimi;

2) jäätmevaldaja kood - tarkvara poolt omistatav jäätmevaldaja identifikaator;

3) jäätmevaldaja tüüp (omanik, ühistu, hooldusfirma, omaniku esindaja);

4) jäätmevaldaja aadress;

5) jäätmevaldaja esindaja nimi;

6) esindaja kontaktandmed;

7) jäätmeveolepingu  andmed;

8) võlgnevusega seotud andmed, linna saastuvuse vältimise eesmärgil.
(2) Narva linna haldusterritooriumil elavate või asuvate jäätmevaldajate kohta, kes on Jäätmeseaduse § 69 lg 4 alusel Narva Linnavalitsuse poolt erandkorras loetud mitteliitunuks korraldatud jäätmeveoga, kantakse registrisse järgmised andmed:

1) mitteliitunuks loetud jäätmevaldaja nimi;

2) mitteliitunuks loetud jäätmevaldaja kood;

3) jäätmevaldaja aadress;

4) jäätmevaldaja esindaja kontaktandmed;

5) jäätmetekkekoha registrikood;

6) korraldatud jäätmeveoga mitteliitunuks lugemise ja kehtivuse aeg;

7) viide  Narva Linnavalitsuse korraldusele, millega jäätmevaldaja on loetud erandkorras korraldatud jäätmeveoga mitteliitunuks;

8) korraldatud jäätmeveoga mitteliitunuks lugemise põhjendus;

9) korraldatud jäätmeveoga mitteliitunuks loetud isiku poolt Narva Linnavalitsusele kirjaliku selgituse esitamise aeg;

§ 11.  Jäätmetekkekoha andmed
Jäätmetekkekoha andmeteks on:

1) maaüksuse katastritunnus;

2) veopiirkonna kood;

3) jäätmevaldaja kood;

4) jäätmetekkekoha tüüp ( korrusmaja, eramu, suvila jms)
5) jäätmetekkekoha staatus: liitunud/mitteliitunud;

6) lisainformatsioon.

§ 12.  Jäätmemahutite andmed

Jäätmemahutite kohta jäätmetekkekohas kogutakse järgmisi andmeid:

1) jäätmetekkekoha kood;

2) jäätmemahuti liik (segaolme-, vanapaber ja –papp ning suurjäätmed);

3)  jäätmemahuti maht;

4)  jäätmemahutite arv; 

5) jäätmemahutite tühjendamiskordade arv;

6) andmed jäätmemahuti omaniku kohta (kas renditud või välja ostetud);

7) mahutite paigaldamis- ja eemaldamiskuupäevad;

8) lisainformatsioon
§ 13.  Registri pidamist ja järelevalve teostamist abistavad andmed

(1) Registri pidamist ja järelevalve teostamist abistavad andmed on:

1) andmete lisaja kasutajatunnus;

2) andmete lisamise kuupäev;

3) andmete viimase muudatuse tegija kasutajatunnus;

4) andmete viimase muudatuse tegemise kuupäev;

5) andmed ebaõigete või kontrollimist ja ajakohastamist vajavate andmete kohta.

(2) Volitatud töötlejal on õigus registreerida täiendavaid registri pidamist ja järelevalve teostamist abistavaid andmeid.

4. peatükk

REGISTRI PIDAMISE KORD
§ 14.  Andmete esitamise ja registreerimise kord

(1) Volitatud töötleja töötleb, kogub ja edastab andmed registrisse, mille allikaks on jäätmevedaja. 
(2) Põhimääruse § 10 lõike 1 ja § 12 nimetatud andmed edastab registri volitatud töötlejale jäätmeseaduse § 69 lg 6 alusel iga veopiirkonna jäätmevedaja, kus tal on ainuõigus korraldatud jäätmeveoga hõlmatud olmejäätmete vedamiseks.

 § 15. Registri andmete turvaklass
Registri andmete turvaklass on K0T1S1.
§ 16.  Registrist andmete väljastamise kord  
(1) Registris sisalduvaid andmeid saavad kasutada  linna ametnikud neile seadustega pandud ülesannete täitmiseks.

(2) Põhimääruse § 16 lg 1 nimetamata isik, kes soovib tutvuda registriga, esitab registri vastutavale töötlejale teabenõude avaliku teabe seaduse alusel.

(3) Registrisse kantud piiratud kättesaadavusega andmed on põhimääruse § 10 lg 1 punktides 1, 2, 4, 5, 6, 7, 8 ning lg 2 punktides 1 kuni 6 nimetatud andmed, mis on vaadeldavad isikuandmetena  Isikuandmete  kaitse seaduse § 4 tähenduses.

(4) Paragrahvi 16 lõikes 3 nimetatud andmetele juurdepääsu võimaldamiseks ja nendest väljavõtete tegemise tingimusteks on: 

1) andmete saamine on vajalik andmete väljastamist taotlevale isikule seaduse või välislepinguga pandud ülesannete täitmiseks;

2) isik taotleb tema enda kohta käivatest andmetest väljavõtte tegemist.

(5) Registrist andmete saamiseks esitatakse registri vastutavale töötlejale avaldus, kus on märgitud taotleja nimi, kontaktandmed, päringu objekt, soovitud andmed ja nende kasutamise otstarve.

(6) Soovitud andmed väljastatakse juhul kui andmete kasutamise otstarve on põhjendatud.

§ 17.  Registrisse andmete esitamise ja väljastamise üle arvepidamise kord

Registrisse andmete esitamise ja väljastamise üle arvepidamine toimub registri regulaarse läbivaatamisega vastutava töötleja poolt.

§ 18.  Ebaõigetest andmetest teatamise ja parandamise kord
(1) Registri volitatud töötleja, saades teada ebaõigete andmete sisaldumisest registris, on kohustatud ebaõiged andmed viivitamatult parandama. 

(2)  Registrisse kantud ebaõigete andmete avastamisel on kohaliku omavalitsuse ametnikud ja teised Narva Linnavalitsuse loal registri kasutusõigust omavad isikud kohustatud viivitamatult teatama ebaõigetest andmetest registri volitatud töötlejale.

§ 19.  Juurdepääsuõiguste haldamine

(1) Juurdepääs registrisse kantud andmetele on kaitstud kasutajanime ja parooliga.

(2) Juurdepääs registrile tagatakse taotluse esitamisega Linnavara- ja Majandusameti direktorile. Juurdepääsuõigus võib olla tähtajaline või tähtajatu.
(3) Taotlusele lisatakse registri vastutava töötleja kirjalikult vormistatud otsus vastava ametniku volitamiseks registriga seonduvate tööülesannete täitmiseks.

(4) Registri vastutav töötleja edastab ühe tööpäeva jooksul pärast otsuse tegemist taotluse täitmiseks  IT-teenistusele. 

(5)  Registri vastutava töötleja poolt volitatud ametnikule antud tähtajaline juurdepääsuõigus registrile lõppeb peale juurdepääsuõiguse tähtaja möödumist. Registrile juurdepääsu õiguse pikendamine toimub vastavalt käesoleva paragrahvi lõikedes 2 ja 3 toodule.

(6)   Registri vastutav töötleja võib omal algatusel koheselt taotleda isiku juurdepääsu sulgemist registri andmetele, kui esineb vähemalt üks järgmistest põhjustest:

1) registrile juurdepääsuõigust omav isik on korduvalt rikkunud andmete töötlemise korda või on korduvalt kandnud registrisse valesid andmeid;

2) registrisse juurdepääsuõigust omav isik on võimaldanud oma juurdepääsuõigust kasutada teisel isikul või kasutanud andmeid mittesihipäraselt.

§ 20.  Registriandmete säilitamine

(1) Registri vastutav töötleja korraldab perioodilise turvakoopia tegemise ja säilitamise.  

(2) Registri andmetest tehakse arhiivikoopia üks kord aastas ja säilitatakse alaliselt.
5. peatükk
LÕPPSÄTTED
§ 21.  Registri järelevalve teostamise kord

(1) Järelevalvet registri pidamise seaduslikkuse üle teostavad Narva Linnavalitsuse poolt volitatud ametnik ja andmekaitse järelvalveasutus vastavalt oma pädevusele.

(2) Vastutav töötleja on kohustatud lahendama järelevalve korras kaebusi registri pidamise ja andmete töötlemise ning kasutamise kohta. Järelevalve tulemustest teatatakse kaebuse esitajale ühe kuu jooksul kaebuse saamisest alates.
§ 22. Registri pidamise ja finantseerimise ja likvideerimise kord 
(1) Registri asutamist ja pidamist finantseeritakse linnaeelarvest.

(2) Registri likvideerimise otsustab linnavolikogu.

(3) Registri likvideerimine toimub seaduses ettenähtud korras.

(4) Registri likvideerimisel otsustatakse andmete üleandmine registri vastutava töötleja poolt teise andmekogusse, Narva Linnavalitsuse arhiivi või nende hävitamisele. Määratakse andmete üleandmise või hävitamise tähtaeg.

(5) Andmete üleandmine toimub registri vastutava töötleja vastutusel
(6) Andmete üleandmisel või hävitamisel koostatakse vastav akt.

§ 23.  Määruse jõustumine
                  Määrus jõustub seaduses sätestatud korras.
Mihhail Stalnuhhin

Narva Linnavolikogu esimees

	Seletuskiri



	Narva Linnavolikogu määruse eelnõu

	“Narva linna jäätmevaldajate registri pidamise põhimäärus” juurde
	

	

	


Käesoleva määrusega asutatakse Narva linna jäätmevaldajate register ja kehtestatakse registri pidamise kord. Jäätmeseaduse § 69 lg 3 kohaselt asutab kohaliku omavalitsuse üksus määrusega jäätmevaldajate registri ning kehtestab registri pidamise korra. Vastavalt kohaliku omavalitsuse korralduse seaduse § 6 lg 3 p 1 otsustab ja korraldab omavalitsusüksus muuhulgas neid kohaliku elu küsimusi mis on talle pandud teiste seadustega. Kohaliku omavalitsuse korralduse seaduse § 22 lg 2 alusel seadusega kohaliku omavalitsusüksuse pädevusse antud küsimusi otsustab kohaliku omavalitsuse volikogu.
Narva linna jäätmevaldajate register on piiratud kasutusega elektrooniliselt, infotehnoloogilise andmebaasina, peetav register, mille asutamise ja kasutusele võtmise eesmärgiks on jäätmeseadusega kohaliku omavalitsuse üksusele pandud kohustuste täitmine, eelkõige Narva linna haldusterritooriumil elavate ja asuvate jäätmevaldajate ning nendega seotud jäätmetekkekohtade registreerimine erinevate jäätmeliikide lõikes, jäätmetekkekohale paigaldatud jäätmemahutitest, veo mahtudest ning jäätmevedajate ja jäätmevaldajate vahel sõlmitud lepingutest ülevaate saamine, mis loob jäätmehoolduse kavandamiseks ja korraldamiseks vajalikud eeldused.

Jäätmevaldajate register võimaldab saada ülevaadet korraldatud jäätmeveoga liitunud füüsilistest ja juriidilistest isikutest ning korraldatud jäätmeveoga mitteliitunuks loetud füüsilistest ja juriidilistest isikutest. Samuti võimaldab register saada ülevaadet igas konkreetses piirkonnas olevatest jäätmemahutitest ja jäätmete voogudest, mis lihtsustab edaspidi korraldatud jäätmeveo avalike konkursside korraldamisel piirkonna üleandmist ühelt jäätmevedajalt teisele. 

Narva linna haldusterritooriumil elavate või asuvate jäätmevaldajate, kes loetakse liitunuks korraldatud jäätmeveoga jäätmeseaduse § 69 lg 1 alusel, kohta kantakse registrisse järgmised andmed: 

a) jäätmevaldaja nimi;

b) jäätmevaldaja kood - tarkvara poolt omistatav jäätmevaldaja identifikaator;

c) jäätmevaldaja tüüp (omanik, ühistu, hooldusfirma, omaniku esindaja);

d) jäätmevaldaja aadress;

e) jäätmevaldaja esindaja nimi;

f) jäätmevaldaja esindaja kontaktandmed;

g) jäätmeveolepingu  andmed;

h) jäätmevaldaja võlgnevusega seotud andmed, linna saastuvuse vältimise eesmärgil.

Nende jäätmevaldajate kohta, kes on Jäätmeseaduse § 69 lg 4 alusel Narva Linnavalitsuse poolt erandkorras loetud mitteliitunuks korraldatud jäätmeveoga, kantakse registrisse lisaks nimetatud üldandmetele ka korraldatud jäätmeveoga mitteliitunuks lugemise ajaline kestus ning viide  Narva Linnavalitsuse korraldusele, millega jäätmevaldaja on loetud erandkorras korraldatud jäätmeveoga mitteliitunuks.
Jäätmemahutite kohta jäätmetekkekohas kantakse registrisse järgmised andmed:  

a) jäätmetekkekoha kood;

b) jäätmemahuti liik (segaolme-, vanapaber ja –papp ning suurjäätmed);

c) jäätmemahuti maht;

d) jäätmemahutite arv; 

e) jäätmemahutite tühjendamiskordade arv;

f) andmed jäätmemahuti omaniku kohta (kas renditud või välja ostetud);

g) mahutite paigaldamis- ja eemaldamiskuupäevad;

h) lisainformatsioon.

Korraldatud jäätmeveo piirkondade ning igas piirkonnas korraldatud jäätmeveoga hõlmatud olmejäätmete vedamise ainuõigust omavate jäätmevedajate kohta kantakse registrisse järgmised andmed: 

a) jäätmevedaja nimi;

b) aadress;

c) registrikood;

d) kontaktisiku nimi;

e) kontakttelefon;

f) veopiirkonna number ja nimetus, kus vedaja ainuõigust omab.

Registri omanik on Narva linn ja asutaja on Narva Linnavolikogu. 

Isikuandmete kaitse seaduse § 7 lg 1 kohaselt isikuandmete töötleja on füüsiline või juriidiline isik, välismaa äriühingu filiaal või riigi- või kohaliku omavalitsuse asutus, kes töötleb või kelle ülesandel töödeldakse isikuandmeid. Vastavalt isikuandmete kaitse seaduse § 7 lg 3 isikuandmete töötleja (edaspidi vastutav töötleja) võib haldusakti või lepinguga volitada isikuandmeid töötlema teist isikut või asutust (edaspidi volitatud töötleja), kui seadusest või määrusest ei tulene teisiti. Narva linna jäätmevaldajate registri põhimääruse eelnõu kohaselt on jäätmevaldajate registri vastutav töötleja Narva Linnavalitsuse Linnavara- ja Majandusamet (edaspidi Linnavara- ja Majandusamet). Vastutav töötleja annab volitatud töötlejale kohustuslikke juhiseid isikuandmete töötlemiseks ja vastutab selle eest, et volitatud töötleja täidab isikuandmete töötlemise nõudeid.

Narva linna jäätmevaldajate registri pidamise põhimääruse eelnõu kohaselt on jäätmevaldajate registri volitatud töötlejaks Narva Linnavalitsuse Linnavara- ja Majandusameti Kommunaalmajandusosakonna Keskonnateenistus (edaspidi keskkonnateenistus). 

Keskkonnateenistus sisestab ja uuendab registris sisalduvaid andmeid. 

Narva linna jäätmevaldajate registri pidamise põhimääruse eelnõu § 10 lg 1 ja § 12 nimetatud andmed edastab registri volitatud töötlejale jäätmeseaduse § 69 lg 6 alusel iga veopiirkonna jäätmevedaja, kus tal on ainuõigus korraldatud jäätmeveoga hõlmatud olmejäätmete vedamiseks.

Registrit peetakse elektrooniliselt, infotehnoloogilise andmebaasina, ja andmeid töödeldakse registri pidamiseks välja töötatud tarkvaraga. Register on internetipõhine. Vastutav töötleja tagab algandmete ja andmeuuenduste sisestamise ning edastamise registrisse. 

Registriandmete esitajaks on iga jäätmevedaja  jäätmeveo piirkonnas, kus tal on ainuõigus korraldatud jäätmeveoga hõlmatud olmejäätmete vedamiseks.
Registris sisalduvaid andmeid saavad kasutada Narva linna ametnikud neile seadustega pandud ülesannete täitmiseks. Narva linna jäätmevaldajate registri pidamise põhimääruse eelnõu § 16 lg 1 nimetatud spetsiaalsubjektide ringi mittekuuluv isik, kes soovib tutvuda registriga, esitab registri vastutavale töötlejale teabenõude avaliku teabe seaduse alusel.

Registri asutamisega ja pidamisega seotud kulud kannab Narva linn. Registri asutamist, arendamist ja hooldamist finantseeritakse Narva linna eelarvest. 

Avaliku teabe seaduse § 433 lg 3 kohaselt enne andmekogu asutamist kooskõlastatakse andmekogu tehniline dokumentatsioon Majandus- ja Kommunikatsiooniministeeriumiga, Andmekaitse Inspektsiooniga ja riikliku statistika seaduse § 5 lõikes 11 sätestatud korras Statistikaametiga. Narva linna jäätmevaldajate registri pidamise põhimääruse eelnõu alusel asutatav jäätmevaldajate register on andmekogu avaliku teabe seaduse § § 433 lg 1 mõttes. Käesoleva andmekogu dokumentatsioon on läbinud nõutavad kooskõlastused Majandus- ja Kommunikatsiooniministeeriumiga, Andmekaitse Inspektsiooniga ning Statistikaametiga.

Vabariigi Valitsuse 28. veebruari 2008. a määruse nr 58 „Riigi infosüsteemi haldussüsteem” § 9 lg 1 alusel kuulub asutatav Narva linna jäätmevaldajate register registreerimisele andmekoguna Riigi infosüsteemi halduse süsteemis (RIHA-s).
Viited õigusaktidele:

Jäätmeseadus https://www.riigiteataja.ee/ert/act.jsp?id=12894710 

Kohaliku omavalitsuse korralduse seadus https://www.riigiteataja.ee/ert/act.jsp?id=12849896 

Isikuandmete kaitse seadus https://www.riigiteataja.ee/ert/act.jsp?id=12909389 

Avaliku teabe seadus https://www.riigiteataja.ee/ert/act.jsp?id=12900546 

Vabariigi Valitsuse 28. veebruari 2008. a määrus nr 58 „Riigi infosüsteemi haldussüsteem”   https://www.riigiteataja.ee/ert/act.jsp?replstring=33&dyn=12900546&id=12933746

